VENDIM
Nr. 270, datë 28.12.2020

MBI LËNIEN NË FUQI TË VENDIMIT TË BORDIT TË ERE-s NR. 94, DATË 8.6.2020 “MBI ÇMIMIN E APLIKUESHËM PËR PRODHUESIT EKZISTUES ME PËRPARËSI PËR VITIN 2020, NË ZBATIM TË NDRYSHIMEVE TË MIRATUARA ME VKM-në NR. 396, DATË 13.5.2020”

Në mbështetje të nenit 16, të ligjit nr. 43/2015 “Për sektorin e energjisë elektrike”, i ndryshuar; nenit 10, të ligjit nr. 7/2017 “Për nxitjen e përdorimit të energjisë nga burimet e rinovueshme”; vendimit të Këshillit të Ministrave (VKM) nr. 687, datë 22.11.2017 “Për miratimin e metodologjisë së përcaktimit të çmimit vjetor të blerjes së energjisë elektrike që do t’u paguhet prodhuesve ekzistues me përparësi”, i rishikuar me VKM-në nr. 396, datë 13.5.2020 “Për disa ndryshime në vendimin nr. 687, datë 22.11.2017, të Këshillit të Ministrave, “Për miratimin e metodologjisë për përcaktimin e çmimit vjetor të blerjes së energjisë elektrike, që do t’u paguhet prodhuesve ekzistues me përparësi”; nenit 15; nenit 21; nenit 22, të “Rregullave të organizimit, funksionimit dhe procedurave të ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.06.2016, Bordi i ERE-s në mbledhjen e tij të datës 28.12.2020, mbasi shqyrtoi relacionin nr. 142/13 prot., datë 24.12.2020 të përgatitur nga Drejtoria e Tarifave dhe Çmimeve, lidhur me “Çmimin vjetor të blerjes së energjisë elektrike që do t’u paguhet prodhuesve ekzistues me përparësi për vitin 2020”, 
Konstatoi se:
- ERE në bazë të nenit 10, të ligjit nr. 7/2017 “Për nxitjen e përdorimit të energjisë nga burimet e rinovueshme”, është autoriteti përgjegjës për përcaktimin e çmimit të blerjes së energjisë elektrike nga burimet hidrike, në përputhje me metodologjinë e miratuar nga Këshilli i Ministrave.
- Këshilli i Ministrave me vendimin nr. 687, datë 22.11.2017, ka miratuar “Metodologjinë e përcaktimit të çmimit vjetor të blerjes së energjisë elektrike që do t’u paguhet prodhuesve ekzistues me përparësi”, i rishikuar me VKM-në nr. 396, datë 13.5.2020 “Për disa ndryshime në vendimin nr. 687, datë 22.11.2017, të Këshillit të Ministrave, “Për miratimin e metodologjisë për përcaktimin e çmimit vjetor të blerjes së energjisë elektrike, që do t’u paguhet prodhuesve ekzistues me përparësi”.
- Formula për llogaritjen e këtij çmimi, sipas metodologjisë së miratuar me vendimin e rishikuar të Këshillit të Ministrave nr. 687, datë 22.11.2017, të lartpërmendur, është “Çmimi vjetor i blerjes (lekë/kwh) = Çmimi mesatar vjetor i tregut të ditës në avancë (HUPX/DAM) i energjisë elektrike në profilin bandë (baseload) i vitit përkatës të Bursës Hungareze (HUPX) të energjisë elektrike në euro cent/kWh X bonusin për promovimin e burimeve të rinovueshme në masën 1.2 X normën mesatare të këmbimit në euro/lekë për vitin e fundit”.
- Nga të dhënat paraprake nga faqja e internetit të Bursës Hungareze të Energjisë (https://hupx.hu/en/market-data/dam/regular-reports), është marrë çmimi i deritanishëm mesatar vjetor i tregut të ditës në avancë (HUPX/DAM) të energjisë elektrike në profilin bandë (baseload) për vitin 2020, i cili rezulton në vlerën 37.30 Euro/MWh. 
- Sipas “Metodologjisë për përcaktimin e çmimit vjetor të blerjes së energjisë elektrike që do t’u paguhet prodhuesve ekzistues me përparësi”, me normë mesatare të shkëmbimit të vitit të fundit, kuptohet kursi mesatar vjetor i këmbimit euro/lekë, i publikuar nga Banka e Shqipërisë për vitin 2020. Nga të dhënat e deritanishme të publikuara nga Banka e Shqipërisë mbi kursin e këmbimit, rezulton se kursi mesatar i këmbimit për 11 muajt, tashmë të mbyllur të vitit 2020 (janar–nëntor), rezulton të jetë 123.79 lekë/euro. 
- Nga të dhënat paraprake rezulton se çmimi vjetor i blerjes do të jetë 5.5403 lekë/kWh.
- Kufijtë minimalë dhe maksimalë të çmimit të blerjes së energjisë elektrike nga prodhuesit ekzistues me përparësi, përcaktohen sipas germave “ç” dhe “d”, të pikës 2, të VKM-së nr. 687, datë 22.11.2017, ku kufiri minimal është çmimi i miratuar nga ERE për vitin 2016 për këta prodhues (çmim dysheme) dhe ai maksimal është 15% më i lartë se çmimi i miratuar nga ERE për vitin 2016 për këta prodhues (çmim tavan).
- Në rast se çmimi i blerjes do të rezultojë sipas të dhënave paraprake, për vitin 2021, ky çmim do të jetë sipas kufirit minimal (dysheme), pra, ai i vendosur nga ERE për vitin 2016 prej 7.448 lekësh/kWh.
- ERE,  sipas metodologjisë së sipërcituar, për sa kohë nuk është mbyllur viti ushtrimor 2020, nuk ka mundësinë e axhustimit/korrigjimit të komponentëve të formulës së paraqitur më sipër.
- Me vendimin nr. 7, datë 16.1.2020, Bordi i ERE-s ka miratuar çmimin vjetor të blerjes së energjisë elektrike që do t’u paguhet prodhuesve ekzistues me përparësi të energjisë elektrike për vitin 2020, i cili bazuar në metodologjinë e përcaktimit të çmimit vjetor të blerjes së energjisë elektrike që do t’u paguhet prodhuesve ekzistues me përparësi, të miratuar me VKM-në nr. 687, datë 22.11.2017, ka rezultuar të jetë 8.0532 lekë/kWh
- Me vendimin e Bordit të ERE-s nr. 94, datë 8.6.2020, është vendosur që Çmimi i aplikueshëm për prodhuesit ekzistues me përparësi, të jetë 7.448 lekë/kWh, bazuar në ndryshimet e miratuara nga Këshilli i Ministrave me VKM-në nr. 396, datë 13.5.2020 “Për disa ndryshime në vendimin nr.687, datë 22.11.2017, të Këshillit të Ministrave, “Për miratimin e metodologjisë për përcaktimin e çmimit vjetor të blerjes së energjisë elektrike, që do t’u paguhet prodhuesve ekzistues me përparësi”.
- Duke qenë se, raporti vjetor i Bursës Hungareze të Energjisë (HUPX) dhe i Bankës së Shqipërisë, publikohet në fillimin e vitit pasardhës, është e nevojshme, lënia në fuqi e Vendimit të Bordit të ERE-s nr. 94, datë 8.6.2020 “Mbi çmimin e aplikueshëm për prodhuesit ekzistues me përparësi për vitin 2020, në zbatim të ndryshimeve të miratuara me VKM-në nr. 396, datë 13.5.2020”.
Për gjithë sa më sipër cituar, Bordi i ERE-s

VENDOSI:

1. Lënien në fuqi të vendimit të Bordit të ERE-s nr. 94, datë 8.6.2020 “Mbi çmimin e aplikueshëm për prodhuesit ekzistues me përparësi për vitin 2020, në zbatim të ndryshimeve të miratuara me VKM-në nr. 396, datë 13.5.2020”, deri në miratimin e një çmimi nga ERE, mbështetur në publikimin e raportit vjetor të Bursës Hungareze të Energjisë (HUPX), si dhe publikimet e Bankës së Shqipërisë për kursin e këmbimit lekë/EUR.
2. Ngarkohet Drejtoria e Tarifave dhe Çmimeve të njoftojë palët e interesit për vendimin e Bordit të ERE-s.
Ky vendim hyn në fuqi menjëherë. 
[bookmark: _GoBack]Ky vendim mund të ankimohet në Gjykatën Administrative Tiranë, brenda 30 ditëve kalendarike, nga botimi në Fletoren Zyrtare.
Ky vendim botohet në Fletoren Zyrtare.

